WASP-2 b
WASP-2 b – egzoplaneta, skriejanti apie K spektrinės klasės žvaigždę WASP-2 A. Nuo Saulės sistemos nutolusi 502 šviesmečius. WASP-2 b yra dujinė milžinė. Skirtingai nei Jupiteris, WASP-2 b, kaip ir daugelis kitų atrastų egzoplanetų, skrieja labai arti savo žvaigždės. Tokios dujinės milžinės vadinamos karštaisiais Jupiteriais. 2008 m. atliktas tyrimas parodė, kad WASP-2 yra dvinarės žvaigždės sistema. Tai leido dar tiksliau nustatyti šios sistemos žvaigždžių ir WASP-2 b planetos parametrus. WASP-2 b masė siekia 0,931 Jupiterio masės, o spindulys – 1,081 Jupiterio spindulio. Apie savo žvaigždę planeta apskrieja per 2,2 paros, jos orbitos spindulys – 0,03144 av, o ekscentricitetas – 0,01. Planeta atrasta 2006 m., taikant tranzitų metodą. Vėliau, taikant radialinių greičių metodą, atlikti papildomi matavimai patvirtino planetos egzistavimą. WASP-2 b yra vienintelė WASP-2 sistemoje atrasta planeta.